ՕՐՈՒԱՆ ՀԵՏ


«ՔՈՐՈՆԱ»-Ն ԲԱՂԵՂԻ ՊԷՍ ՊԼԼՈՒԱԾ Է ՄԵԶԻ…

	«Քորոնա» ժահրով վարակուելու վտանգին համատարած ահազան-գի սկզբնական ժամանակաշրջանին, մարդիկս երկու խումբի բաժնուե-ցանք. Առաջին` «Քորոնա»-էն հաւանական հնձուողներու մեծամասնա-կան խումբ. Երկրորդ` «Քորոնա»-ի եաթաղանին չենթարկուածներու խմբակ։
	Աւելի ուշ, երբ խուճապը նուազեցաւ, «Քորոնա»-էն բուժուողներու յուսաբեր գունդը երեւցաւ եւ անդրադարձանք, որ սխալած ենք, ամեն բան չէ աւարտած, այս ալ կ’անցնի ու կեանքը կը շարունակուի –– թէեւ որոշ տհաճ յարմարեցումներով։
	Ինչպէս ամեն արկածալից դէպքերու թաւալքէն ետք, հաշտուեցանք «Քորոնա»-ին հետ ապրելուն` մինչեւ իսկ կրակով խաղալու վտանգը յանձն առնելով։
	Այսօր տիրական է այն համոզումը, թէ այլեւս «Քորոնա»-ին դրացնութեան մէջ ըլլալը բնական է, ինչպէս է պարագան առաւել ընդ-հանրացած այլ վարակներուն։
	Այս առթիւ, գոյութենական յիշեցում մը պիտի կատարեմ` անձ-նական լուսարձակս աղօթական կեանքին վրայ սեւեռելով։

	«Հայր մեր»-էն ետք հայքրիստոնեային ամենէն շատ լսած աղօթքը «Խաչի պաշտպանութեան խնդրանք»-ի (պայմանական բնորոշումս է) աղօթքն է, որ ծանօթ է «Պահպանիչ» սահմանումով։
   	Այս աղօթքին մէջ հայ հոգեւորականը, յանուն եկեղեցւոյ` քրիստո-նէական հաւատքով համատեղուած մարդոց, կը դիմէ Աստուծոյ հետեւ-եալը խնդրելով. «Հաւատացեալներուն պահպանիչ եւ յոյս Քրիստոս Աստ-ւած մեր, քու սուրբ եւ պատուական խաչիդ հովանիին տակ խաղա-ղութեան մէջ պահէ, պահպանէ եւ օրհնէ մեզ։ Փրկէ երեւելի եւ աներեւոյթ Թշնամիէն, եւ արժանի ըրէ գոհութեամբ փառաւորելու քեզ, Հօր եւ Սուրբ Հոգիին հետ, այժմ եւ միշտ եւ յաւիտեանս յաւիտենից. ամէն»։ 
	Որպէս շրջագիծ կը հպիմ աղօթքէն արտաբխող հինգ կէտերու.
	Առաջին, ճշմարիտ հաւատացեալներու քրիստոսաձիգ խաչակրա-կան կեանքի ձգտում` սրբութիւնը, աստուածահաղորդութիւնն ու աստ-ւածանմանութիւնը նուաճելու համար։
	Երկրորդ, պահէ, պահպանէ (այսինքն` աւելի ամրօրէն պարուրէ) եւ օրհնէ մեզ` հաւատացեալներդ։ Չի՛ բաւեր միայն ապրիլը, այլ` կարիքը ունինք Քրիստոսի պահպանութեան եւ օրհնութեան։ 
	Երրորդ, Քրիստոսի սուրբ եւ պատուական խաչը մեր վերեւ մշտա-ծածկ ամպհովանի ունենալ` աստուածատուր խաղաղութեան մէջ ապրե-լու եւ գործելու համար։ Մշտական խաղաղութեան մէջ մնալու փափաքը մեզ կը տանի սուրբ պատարագի «Խաղաղութիւն ամենեցուն»-ներու շարանին, որուն սկզբնաղբիւրը կը գտնենք Քրիստոսի հետեւեալ խօս-քերուն մէջ. «Խաղաղութիւն կը թողում ձեզի. իմ խաղաղութիւնս է, որ կու տամ ձեզի, որ այս աշխարհի տուած խաղաղութենէն տարբեր է» (Յհ 14.27):  
	Չորրորդ, Քրիստոսի տուած խաղաղութիւնը զԻնք փառաբանելու եւ Իրմով փառաւորուելու գոհութեամբ կը լեցնէ մեզ, որովհետեւ երբ մեր Տէրը աշխարհի տուած խաղաղութենէն տարբեր Ի՛ր խաղաղութիւնը կու տայ մեզի, նաեւ կը խրախուսէ մեզ` ըսելով. «Մի՛ խռովիք ու մի՛ վախնաք» (Յհ 14.27), եւ կը յաւելու. «Ահա կ՚երթամ, բայց կրկին պիտի գամ ձեզի» (Յհ 14.28):    
	Հինգերորդ, հաւատացեալներուն պահապանն ու յոյսը` Քրիստոս, մեզ երեւելի եւ աներեւոյթ թշնամիներէն կը փրկէ։ Այս փրկութիւնը երկրի վրայ մեղքէն ազատագրուած կեանք ապրիլն է, իսկ երկինքի մէջ` Աստու-ծոյ արքայութեան ժառանգութիւնը։

	Երեւելի եւ աներեւոյթ թշնամիներէն փրկուելու մեր խնդրանքը կը յղեմ համաշխարհայնացած «Քորոնա» համաճարակին։ 
	Մեր աներեւոյթ թշնամիներէն մին է «Քորոնա»-ն, որուն անդրադառ-նալէ առաջ, հարկ է յիշեցնել, թէ ամենէն երեւելի թշնամին մեր կողքին ապրող մեր նմանն է, գառնուկի մորթով այն գայլը (հմմտ. Մտ 7.15), որ բարի կամեցողութենէ դատարկուած տմարդու «հրեշտականման» ծուա-րումն է մեր հովանիին տակ, որուն համար պէտք է աղօթենք որպէսզի Աստուած զայն մեզմէ հեռու պահէ եւ վերստին բարի դարձնէ` երեւելի թշնամիէ Իր պատկերով ստեղծուած (հմմտ. Ծն 1.27) երեւելի բարեկամի վերածելով։ 
	Իսկ գալով մեզ շրջապատող աներեւոյթ թշնամիներէն «Քորոնա»-ին, այնպէս ինչպէս մեղքին հետ կ՚ապրինք` միաժամանակ մեղքին մէջ իյնա-լու փորձութենէն խուսափելով, նո՛յնը պէտք է ընենք «Քորոնա»-էն պաշտպանուելու համար` ունկնդիր Քրիստոսի պատուէրին. «Դուք նախ խնդրեցէք, որ Աստուծոյ արքայութիւնը գայ եւ աշխատեցէք իր կամքը կատարել, եւ Աստուած այդ բոլորը աւելիով պիտի տայ ձեզի» (Մտ 6.33): 

	Յարաբերաբար «Քորոնա»-ին, Աստուծոյ արքայութիւնը խնդրելու անանձնական կշռոյթով թաւալող մեր կեանքը ի՞նչ սորվեցուց եւ կը շա-րունակէ սորվեցնել մեզի.
	Առաջին, տունը մնացինք։ Բոլորս ալ առաւելաբար շարժուն դարձած էինք` մեր ներսէն դուրս գալու խենթ հեւքով վազող։ Նոյնիսկ ժամանակ չունէինք պահ մը կանգ առնելու եւ մեր կատարածը արժեւորելու։ Տուն մնալը մեզ դէպի ներս դարձուց. մեր ներաշխարհը պեղեցինք եւ մեր կենակիցներուն հետ կեանքը վայելելու հաճոյքը ունեցանք։
	Երկրորդ, դուրսը ներսէն դիտելու փորձառութիւնը վերապրեցանք։ Փոխանակ աշխարհը մեզ առաջնորդելու, մենք սկսանք մտածել, թէ մենք կրնանք դերակատար դառնալ նախ մեր փոքր աշխարհը,– մեր անձն ու տունը,– կարգի դնելու եւ ապա աշխարհի հարցերը քննելու, վերլուծելու եւ մեր թէկուզ սահմանափակ կարողութիւններով դրական փոփոխութեան ձեռնարկելու։
	Երրորդ, բազմազբաղուածութեան պատճառաւ ինչ որ երկար ատենէ չէինք կրցած ընել` ըրինք (աղօթել, գիրք կարդալ, տունը մաքրել, իրարու հետ ժամանակ անցընել, ճաշ եփել, մարզանք ընել, երեխաներուն հետ խաղալ եւ այլն), եւ անդրադարձանք` թէ կեանքի այլ,– եւ նոյնիսկ աւելի լաւ,– որակ մը կայ, որ մոռցած էինք։
	Չորրորդ, կենսաձեւի նոր օրէնքներուն յարմարեցանք –– ամենէն ընդհանրացածը դիմակ կրելը։ Մեր կեանքին մէջ նոր տիպի կարգա-պահութիւն մտաւ։ Անդրադարձանք, թէ ֆիզիքապէս իրարմէ հեռու մնալով հանդերձ` կրնանք առցանց իրարու այցելել եւ նոյնիսկ իրար ողջագուրել։
	Հինգերորդ, սկիզբը պարտադրաբար տունը մնացինք, իսկ այսօր սկսած ենք ի պահանջել հարկին տունէն դուրս ելլել եւ ապա անմիջապէս տուն գալ։ Տունը նոր իմաստ եւ տարածք ունեցաւ։ Մեր կեանքը ապրելու եղանակը փոխեցինք։
	Վեցերորդ, խորապէս գիտակցեցանք, թէ որքան ալ յառաջդիմենք եւ գագաթներ նուաճենք, միշտ սահմանափակ եւ տկար ենք յարաբերաբար մեր Արարիչին` Աստուծոյ։ Կը խորհէինք, թէ անխոցելի ենք կամ գոնէ մեր բոլոր անկումներէն առանձինն կրնանք ոտքի կանգնիլ։ Համոզուեցանք, որ այդպէս չենք եւ տեղ մը Աստուծոյ ու իրարու կարիքը ունինք։
	Եօթներորդ, նոր վարակներու, համաճարակներու, փորձանքներու եւ տագնապներու յաճախանքը ապրեցանք։ Ի՞նչ պիտի ընենք եթէ վաղը «Քորոնա»-էն աւելի վարակիչ ախտի մը դէմ յանդիման գտնուինք։ Վստահ եղէք, որ զայն եւս պիտի յաղթահարենք` յարմարելով։
	Ութերորդ, կանխարգելիչ բոլոր օրէնքները յարգելով հանդերձ` չենք դադրած աղօթելէ` «Կը սիրե՛մ քեզ, Տէ՜ր` զօրութիւնս. Տէ՜ր, իմ վէ՛մս, ամրութիւնս ու փրկի՛չս։ … Օրհներգութեամբ Տէրը օգնութեան կանչեցի, եւ զիս ազատեց թշնամիներէս» (Սղ 18.1 եւ 3): 
	Չմոռնանք. «Քորոնա»-ն մեզի հետ է տակաւին, եւ թերեւս` ընդ միշտ։
	Սաղմոսական աղօթքին իրաւ արձագանգներէն է Յակոբ Օշականի գրիչին պատկանող եւ այլ առթիւ գրուած ու այսօր եւս այժմէականօրէն մեզի հասնող մարդ/մարդիկ Աստուծոյ ագուցող այս մէջբերումը. «Ու մահը աճեցաւ ու բազմացաւ: Երբեմն քաղաքներ ու գիւղեր լման կուլ կու տար, երբեմն երկիր մը ամբողջ կրակի արիւնի մէջ կ՚եփէր, ասանկ պարագա-ներուն՝ զոհերուն ճենճը կը կամարնար ու արիւնի ծովէն մուխը կը ծա-ռանար ոսկորներուն, բայց միշտ կէս ճամբան կը ցրուէր, վասնզի անդիէն ուրախութեան սեղաններէն հաճոյքին ծափերը, տուներուն անկիւններէն, մեծի ու պզտիկի բերնէն դէպի Ստեղծողը ուղղուած փառքերն ու գովա-բանութիւնները, Տաճարներուն սեղաններէն մատուցուող գոհունակութ-եան եւ երջանկութեան կնդրուկները, մինարէներէն ու կոչնակներուն ամ-բարձիկ երգերէն գովաբանութիւններն ու սաղմոսները այնքան շատ ու այնքան ուժով էին որ զրկուածներուն, տառապողներուն, մորթուողներուն անէծքն ու հառաչանքը այդ ամենուն խառնուելով մաքրուած, սրբուած, զտուած ու ծաղիկ դարձած օրհներգի մը պէս կ՚երթար գգուելու Ամենա-կալին հոգին» (Հորիզոն գրական, 22 փետրուար 2017, «Ինչո՞ւ կը մեռնինք» (Հայկական հեքիաթ), Յակոբ Քիւֆէճեան (Օշական). Առցանց այց 22 Յունիս 2020-ին, https://kragan.horizonweekly.ca/?p=99)։

